**กสอ. สร้าง “THAIDEN” (ไทยเด่น) ของเด่นต้องมี ของดีต้องซื้อฝาก ให้ตลาดจับตามอง ด้วยแนวคิด​ "PRODUCT HERO"**

กรุงเทพฯ 5 ตุลาคม 2561 - กระทรวงอุตสาหกรรม โดยกรมส่งเสริมอุตสาหกรรม​(กสอ.) เปิดโครงการไทยเด่นและกิจกรรมสัมมนา "PRODUCT HERO" โดยได้รับเกียรติจาก นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เป็นประธานในพิธี และนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นผู้กล่าวรายงาน ในการนี้นางสาวนิสากร​ จึงเจริญธรรม​ รองปลัดกระทรวงอุตสาหกรรม​ นายทองชัย ชวลิตพิเชฐ รองปลัดกระทรวงอุตสาหกรรม นางเบญจมาพร เอกฉัตร์ ผู้ตรวจราชการกระทรวงอุตสาหกรรมคณะผู้บริหารกระทรวงอุตสาหกรรม และภาคเอกชน​ เข้าร่วมในพิธีเปิด ณ ห้องไมดาสบอลรูม โรงแรมไมด้า ดอนเมือง แอร์พอร์ต กรุงเทพฯ

กิจกรรมโครงการสร้างสรรค์อัตลักษณ์สินค้าอุตสาหกรรมชุมชนสู่สากล หรือเรียกในชื่อย่อว่าโครงการ “THAIDEN” (ไทยเด่น) เป็นโครงการเพื่อผู้ประกอบการวิสาหกิจชุมชนและ SME แห่งปี ที่รวบรวมผู้ผลิตสินค้าเด่นจาก 77 จังหวัดทั่วประเทศ มาเปิดมุมมองวิสัยทัศน์และพัฒนาองค์ความรู้ เพื่อผลักดันสินค้าเป็นของฝากและของที่ระลึกในระดับประเทศ ก่อให้เกิดการพัฒนาระดับท้องถิ่น สร้างความเข้มแข็งต่อเศรษฐกิจฐานราก และสนับสนุนอุตสาหกรรมการท่องเที่ยวตามนโยบายสู่ภูมิภาค โดยกระทรวงอุตสาหกรรม และหน่วยงานเครือข่ายได้ร่วมเฟ้นหาและคัดเลือกผู้ประกอบการที่ผลิตสินค้าเด่นมีอัตลักษณ์เชิงพื้นที่ในแต่ละจังหวัด จำนวน 3 รายต่อจังหวัดทั่วประเทศ รวมทั้งสิ้น 231 ราย เพื่อเข้าร่วมการฝึกอบรม พร้อมเสริมด้วยหลักสูตรพิเศษในการค้นหา Product Hero ของแต่ละจังหวัดโดยทีมนักการตลาด นักวิเคราะห์กลยุทธ์ นักการสื่อสาร และผู้เชี่ยวชาญด้านการพัฒนาสินค้า เป็นต้น

นอกจากนี้​ ภายในงานยังมีการจัดนิทรรศการแสดงผลงานสินค้าชุมชน กิจกรรมเสวนา บรรยายให้ความรู้ด้านการพัฒนาผลิตภัณฑ์จากผู้ประกอบการและผู้เชี่ยวชาญที่ประสบความสำเร็จในด้านต่าง ๆ รวมทั้งได้รับเกียรติจาก คุณตัน ภาสกรนที จากอิชิตัน นักธุรกิจที่มีชื่อเสียงของวงการ และคุณฟูมิ ซาซาดะ จากบราวิส อินเตอร์เนชั่นแนล บริษัทออกแบบบรรจุภัณฑ์อันดับ 1 ของประเทศญี่ปุ่น มาเป็นวิทยากรพิเศษ พร้อมเสวนาจากประสบการณ์ตรงการสร้างธุรกิจจากศูนย์ โดย คุณจงใจ กิจแสวง (หมูทอดเจ้จง) คุณกรรณิการ์ โวหารบัณฑิตย์ (ไส้กรอกแม่ไก่) เป็นต้น ได้มาให้ความรู้และแบ่งปันประสบการณ์อันทรงคุณค่าในครั้งนี้ด้วย### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว